**ΑΝΑΚΟΙΝΩΣΗ – ΠΡΟΚΗΡΥΞΗ**

**ΓΙΑ ΤΟ ΑΚΑΔΗΜΑΪΚΟ ΕΤΟΣ 2025-2026**

To *Τμήμα Διοικητικής Επιστήμης και Τεχνολογίας* του *Πανεπιστημίου Δυτικής Μακεδονίας* διοργανώνει για 6η χρονιά και σύμφωνα με τις διατάξεις του Ν.4957/2022 (Α’ 141), το **Πρόγραμμα Μεταπτυχιακών Σπουδών (Π.Μ.Σ.)** με τίτλο**:**

**«Ηλεκτρονικό Επιχειρείν και Ψηφιακό Μάρκετινγκ»**

Σκοπός του μεταπτυχιακού είναι η εκπαίδευση στην οργάνωση, δημιουργία και διοίκηση σύγχρονων επιχειρήσεων που δραστηριοποιούνται στο **ηλεκτρονικό επιχειρείν**, την **ενσωμάτωση τεχνικών ηλεκτρονικού επιχειρείν σε παραδοσιακές επιχειρήσεις**, αλλά και στη **χρήση σύγχρονων τεχνικών ψηφιακού μάρκετινγκ από επιχειρήσεις και οργανισμούς του ιδιωτικού και του δημοσίου τομέα**.

Στόχος είναι η εξειδικευμένη και εφαρμοσμένη επιστημονική εκπαίδευση και έρευνα σε σύγχρονα θέματα και πρακτικές ηλεκτρονικού επιχειρείν και ψηφιακού μάρκετινγκ. Η εκπαίδευση, η έρευνα και οι πρακτικές ασκήσεις του προγράμματος εστιάζονται σε θέματα απόκτησης ικανοτήτων και εμπειρίας μέσα από την εφαρμογή των ψηφιακών εργαλείων και συστημάτων με παράλληλη θεωρητική και πρακτική εξειδίκευση στα απαραίτητα πεδία του ψηφιακού περιβάλλοντος, για τη δημιουργία και λειτουργία νέων επιχειρήσεων εστιασμένων στο ηλεκτρονικό επιχειρείν, τον ψηφιακό μετασχηματισμό υπαρχόντων επιχειρήσεων και οργανισμών, και στη βελτίωση και ανάπτυξη της προβολής επιχειρήσεων και οργανισμών με τη χρήση αρχών μάρκετινγκ και τεχνικών συμβατών με το σύγχρονο ψηφιακό περιβάλλον και τεχνολογία.

Το Π.Μ.Σ. απονέμει ***Μεταπτυχιακό Δίπλωμα Ειδίκευσης στο «Ηλεκτρονικό Επιχειρείν και Ψηφιακό Μάρκετινγκ***». Το μεταπτυχιακό δίπλωμα ειδίκευσης (ΜΔΕ) απονέμεται μετά τη συμπλήρωση ενενήντα (90) ECTS (European Credit Transfer System), σύμφωνα με το ισχύον ευρωπαϊκό σύστημα μεταφοράς και συσσώρευσης πιστωτικών μονάδων.

Η χρονική διάρκεια για την απονομή του Μεταπτυχιακού Διπλώματος Ειδίκευσης ορίζεται σε **τρία (3) εξάμηνα σπουδών**, δεκατριών (13) πλήρων διδακτικών εβδομάδων. Ο μέγιστος χρόνος φοίτησης και απόκτησης του Μεταπτυχιακού Διπλώματος Ειδίκευσης ορίζεται σε τρία έτη από την εγγραφή των μεταπτυχιακών φοιτητών/τριών στο Π.Μ.Σ.. Η παρακολούθηση και εξέταση των μαθημάτων γίνεται στα εξάμηνα Α’ και Β’. Κατά τη διάρκεια του Γ΄ εξαμήνου ο φοιτητής / η φοιτήτρια υποχρεούται να συγγράψει διπλωματική εργασία. Πέραν των παραπάνω μαθημάτων θα προγραμματιστούν επιπρόσθετα σεμιναριακά και φροντιστηριακά μαθήματα, τα οποία θα προσφέρονται στους φοιτητές/τριες κατ’ επιλογήν.

Ο ετήσιος αριθμός των εισακτέων στο Π.Μ.Σ. ορίζεται σε **σαράντα (40) φοιτητές/τριες**. Με απόφαση της Συνέλευσης του *Τμήματος Διοικητικής Επιστήμης και Τεχνολογίας*, είναι δυνατή η λειτουργία 2ου τμήματος, που θα τροποποιεί τον αριθμό των εισακτέων και τον αριθμό των τμημάτων σε κάθε κύκλο σπουδών, με αντίστοιχη τροποποίηση του προϋπολογισμού.

**Τα τέλη φοίτησης έχουν οριστεί σε 2.500€ συνολικά για το πρόγραμμα**, τα οποία καταβάλλονται ως εξής: Α’ δόση (1.000€) κατά την εγγραφή στο 1ο εξάμηνο (σε ημερομηνίες που ανακοινώνονται από τη Γραμματεία στους επιτυχόντες / τις επιτυχούσες), Β’ δόση (750€) κατά την εγγραφή στο 2ο εξάμηνο, και Γ’ δόση (750€) κατά την εγγραφή στο 3ο εξάμηνο. Σε περίπτωση διακοπής της φοίτησης, το ποσό των διδάκτρων το οποίο έχει ήδη καταβληθεί δεν επιστρέφεται.

Απαλλάσσονται από τα τέλη φοίτησης οι εγγεγραμμένοι/ες φοιτητές/τριες του Π.Μ.Σ. σύμφωνα με τους όρους και τις προϋποθέσεις που προβλέπονται από την κείμενη νομοθεσία και συγκεκριμένα:

* τα άρθρα 86 και 418 του Ν.4957/2022,
* την απόφαση του Υφυπουργού Παιδείας και Θρησκευμάτων αριθμ. 108990/Ζ1/08-09-2022 (Β’ 4899) και
* την απόφαση του Υπουργού Παιδείας, Θρησκευμάτων και Αθλητισμού αριθμ. 46905/Ζ1/30-04-2025 (Β’ 2185) «Διαπίστωση του ποσού που αντιστοιχεί στο εθνικό διάμεσο διαθέσιμο ισοδύναμο εισόδημα για τη χορήγηση δικαιώματος δωρεάν φοίτησης σε Πρόγραμμα Μεταπτυχιακών Σπουδών Α.Ε.Ι. κατά το ακαδημαϊκό έτος 2025-2026».

Το Π.Μ.Σ. δύναται να χορηγήσει υποτροφίες σε φοιτητές/τριες βάσει ακαδημαϊκών κριτηρίων, σύμφωνα με όσα ειδικότερα ορίζονται στον Κανονισμό Λειτουργίας του Π.Μ.Σ. (ΦΕΚ Β’ 4567/17-07-2023).

Τα μαθήματα με την περιγραφή τους και οι διδακτικές μονάδες ανά μάθημα αναφέρονται στον Κανονισμό Λειτουργίας του Π.Μ.Σ. (ΦΕΚ Β’ 4567/17-07-2023), ο οποίος βρίσκεται στην ιστοσελίδα του Π.Μ.Σ.:

<https://ebdm.uowm.gr>.

**ΔΙΚΑΙΟΛΟΓΗΤΙΚΑ ΥΠΟΨΗΦΙΟΤΗΤΑΣ**

Για να γίνει δεκτή η υποψηφιότητά τους, οι υποψήφιοι/ες πρέπει να υποβάλουν την αίτηση για ένταξη στο Π.Μ.Σ., συνοδευόμενη από τα παρακάτω δικαιολογητικά σε ηλεκτρονική μορφή, στη Γραμματεία του Π.Μ.Σ. (<ebdm@uowm.gr>):

* Αίτηση εισαγωγής στο Π.Μ.Σ., σε ειδικό έντυπο (το οποίο βρίσκεται αναρτημένο στην ιστοσελίδα του Π.Μ.Σ.), που περιλαμβάνει και φωτογραφία ταυτότητας.
* Αναλυτικό βιογραφικό σημείωμα.
* Αντίγραφο Πτυχίου/Διπλώματος (με αναγνώριση του ΔΟΑΤΑΠ ή ΔΙΚΑΤΣΑ όπου απαιτείται)
* Αντίγραφο Πιστοποιητικού Αναλυτικής Βαθμολογίας του βασικού τίτλου σπουδών.
* Δύο (2) συστατικές επιστολές.
* Αντίγραφα δημοσιεύσεων (εφόσον υπάρχουν).
* Πιστοποιητικό γλωσσομάθειας της αγγλικής γλώσσας επιπέδου Β2 και άνω.
* Πιστοποιητικό γλωσσομάθειας δεύτερης ξένης γλώσσας (εφόσον υπάρχει).
* Άλλα πιστοποιητικά (πχ. επαγγελματικής εμπειρίας, παρακολούθησης επιμορφωτικών προγραμμάτων κ.λπ.) για στοιχεία που αναφέρονται στο βιογραφικό σημείωμα και στην αίτηση εισαγωγής στο Π.Μ.Σ..
* Φωτοαντίγραφο της Αστυνομικής Ταυτότητας ή του Διαβατηρίου.
* Μια (1) φωτογραφία ταυτότητας σε ψηφιακή μορφή.
* Υπεύθυνη Δήλωση του Ν.1599/86 (μέσω gov.gr) προς το *Π.Μ.Σ. «Ηλεκτρονικό Επιχειρείν και Ψηφιακό Μάρκετινγκ»* με το κείμενο «*Δηλώνω υπεύθυνα ότι τα προσκομισθέντα δικαιολογητικά που προσμετρώνται στην βαθμολογία αξιολόγησης σύμφωνα με τον πίνακα ΕΞΕΤΑΣΗ ΕΙΔΙΚΩΝ ΠΡΟΣΟΝΤΩΝ (70%) για την εισαγωγή μου στο Π.Μ.Σ. κατά το ακαδημαϊκό έτος 2025-2026 είναι γνήσια αντίγραφα από τα πρωτότυπα και τα στοιχεία που αναγράφονται σε αυτά είναι αληθή*»

Για την επιλογή των υποψηφίων τα κριτήρια αξιολόγησης και η αντίστοιχη μοριοδότηση είναι τα ακόλουθα:

|  |  |
| --- | --- |
| ΕΞΕΤΑΣΗ ΕΙΔΙΚΩΝ ΠΡΟΣΟΝΤΩΝ (70%) | Μέγιστος αριθμός α.μ. |
| Βαθμός βασικού τίτλου σπουδών με αναγωγή σε άριστα το 10 (συντ. Βαρύτητας 2) (Π.χ: 10x2=20) | 20 |
| Αριθμός προπτυχιακών μαθημάτων σχετικών με το αντικείμενο του ΠΜΣ  0 μαθήματα = 0 α.μ.  1 έως 2 μαθήματα = 5 α.μ.  3 έως 4 μαθήματα = 10 α.μ.  Παραπάνω από 4 μαθήματα = 15 α.μ. | 15 |
| Αποδεδειγμένη συμμετοχή σε επιμορφωτικά προγράμματα/ σεμινάρια με σχετικό αντικείμενο  Καθόλου = 0 α.μ.  1 εξάμηνο = 5 α.μ.  2 εξάμηνα = 10 α.μ. | 10 |
| Αποδεδειγμένη γνώση δεύτερης ξένης γλώσσας οποιουδήποτε επιπέδου | 10 |
| Δημοσιεύσεις σχετικές με το αντικείμενο του ΠΜΣ (μέγιστη βαθμολογία το 15)  1 α.μ. ανά δημοσίευση σε πρακτικά συνεδρίου  1,5 α.μ. ανά κεφάλαιο σε συλλογικό τόμο  3 α.μ. ανά δημοσίευση σε έγκυρα επιστημονικά περιοδικά  3 α.μ. ανά βιβλίο ή μονογραφία | 15 |
| ΑΞΙΟΛΟΓΗΣΗ ΚΑΤΑ ΤΗ ΔΙΑΡΚΕΙΑ ΠΡΟΦΟΡΙΚΗΣ ΣΥΝΕΝΤΕΥΞΗΣ (30%) | Μέγιστος αριθμός α.μ. |
| Αξιολόγηση ενδιαφέροντος για συμμετοχή στο Π.Μ.Σ. | 15 |
| Διάγνωση ικανοτήτων επικοινωνίας – ωριμότητα υποψηφίου/ας | 10 |
| Παρουσίαση δραστηριότητας σχετικής με το Π.Μ.Σ. | 5 |

Η αξιολόγηση των υποψηφίων φοιτητών/τριών, που έχουν προσκομίσει εμπρόθεσμα τα απαιτούμενα δικαιολογητικά, γίνεται σε τρεις φάσεις:

**Α’ Φάση Προκριματική:**

Η Συντονιστική Επιτροπή του Π.Μ.Σ. ελέγχει όλα τα απαιτούμενα δικαιολογητικά και διατηρεί το δικαίωμα να ζητήσει διευκρινιστικά στοιχεία σχετικά με τα δικαιολογητικά που έχουν κατατεθεί. Στη συνέχεια καλεί τους υποψήφιους / τις υποψήφιες σε συνέντευξη.

**Β’ Φάση:**

Η Συντονιστική Επιτροπή του Π.Μ.Σ. διαμορφώνει την κατάταξη των υποψηφίων με την κατάρτιση πίνακα επιτυχόντων/ουσών, επιλαχόντων/ουσών και απορριπτέων. Ο κατάλογος των επιτυχόντων ανακοινώνεται στη Γραμματεία του Τμήματος Διοικητικής Επιστήμης και Τεχνολογίας και σοτυς υποψήφιους/στις υποψήφιες με σχετικό πρωτόκολλο ανάρτησης. Οι υποψήφιοι/ες μπορούν να υποβάλλουν ένσταση εντός πέντε (5) εργάσιμων ημερών.

**Γ’ Φάση:**

Μετά την εξέταση των ενστάσεων, η Συντονιστική Επιτροπή του Π.Μ.Σ. καταρτίζει τον τελικό πίνακα επιτυχόντων/ουσών, επιλαχόντων/ουσών και απορριπτέων. Οι επιτυχόντες υποψήφιοι / επιτυχούσες υποψήφιες καλούνται να απαντήσουν γραπτώς, εντός πέντε (5) εργάσιμων ημερών, αν αποδέχονται ή όχι την ένταξή τους στο Πρόγραμμα Μεταπτυχιακών Σπουδών, με την ταυτόχρονη καταβολή της Α’ δόσης των διδάκτρων.

Η μη απάντηση εντός της παραπάνω προθεσμίας ισοδυναμεί με άρνηση αποδοχής. Εφόσον υπάρξουν αρνήσεις, η Γραμματεία ενημερώνει τους/τις επιλαχόντες/ούσες.

**Οι υποψήφιοι/ες θα υποβάλουν την αίτηση και τα δικαιολογητικά για ένταξη στο Π.Μ.Σ. σε ηλεκτρονική μορφή, στη Γραμματεία του Π.Μ.Σ. (**[**ebdm@uowm.gr**](ebdm@uowm.gr)**) από τις 20/06/2025 μέχρι τις 20/07/2025.**

Παρακαλούμε μαζί με την αίτηση να συμπληρώσετε τα στοιχεία σας και σε αυτήν την[ηλεκτρονική φόρμα](https://forms.gle/zHiXTWFzmmLxbUWC6)

Για περισσότερες πληροφορίες οι ενδιαφερόμενοι/ες μπορούν να απευθύνονται:

Α) Στην ιστοσελίδα του Π.Μ.Σ. <https://ebdm.uowm.gr>

Β) Στη Γραμματεία του Π.Μ.Σ.,τηλ.: 24610-56654, 24610-68157 και email: [ebdm@uowm.gr](file:///E:\08.%20ΠΜΣ%20EBDM\06.%202020-2021\ebdm@uowm.gr)

Ο Διευθυντής του Π.Μ.Σ.

Ευάγγελος Σαπρίκης

Αναπληρωτής Καθηγητής

Τμήματος Διοικητικής Επιστήμης και Τεχνολογίας